title: 2013/580/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/241

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011
   (2013/580/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011, flimkien mat-tweġibiet tal-Awtorità (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (UE) Nru 1094/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE (4), u b’mod partikolari l-Artikolu 64 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77, u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A7-0114/2013),

               1.

               Jagħti l-kwittanza lid-Direttur tal-Awtorità Ewropea tal-Assigurazzjoni u l-Pensjonijiet tax-Xogħol għall-implimentazzjoni tal-baġit tal-Awtorità għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Ewropea tal-Assigurazzjoni u l-Pensjonijiet tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 104.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 331, 15.12.2010, p. 48.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2011, flimkien mat-tweġibiet tal-Awtorità (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 – C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (UE) Nru 1094/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE (4), u b’mod partikolari l-Artikolu 64 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77, u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A7-0114/2013),

                  A.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Awtorità Ewropea tal-Assigurazzjoni u l-Pensjonijiet tax-Xogħol (“l-Awtorità”)għas-sena finanzjarja 2011 huma affidabbli u li t-tranżazzjonijiet sottostanti huma legali u regolari,

                  B.

                  billi l-Awtorità, Aġenzija li għadha kif inħolqot u li tinsab fi Frankfurt am Main, ġiet stabbilita bir-Regolament (UE) Nru 1094/2010 u uffiċjalment bdiet topera fl-1 ta’ Jannar 2011 bħala awtorità indipendenti;

                  C.

                  billi l-Awtorità għandha tiġi kkunsidrata fil-kuntest tat-tranżizzjoni legali tagħha mill-predeċessur tagħha, il-Kumitat tas-Superviżuri tal-Assigurazzjoni u l-Pensjonijiet tax-Xogħol Ewropej (CEIOPS), u bħala riżultat, minbarra l-mandat ġdid tagħha, ħadet f’idejha l-kompiti u r-responsabilitajiet kollha eżistenti u li kienu għaddejjin tas-CEIOPS (l-assi, l-obbligazzjonijiet l-operazzjoni pendenti kollha tas-CEIOPS ġew trasferiti awtomatikament lill-Awtorità li kienet għadha kif inħolqot).

                  D.

                  billi l-Awtorità hija parti integrali mis-Sistema Ewropea tas-Superviżuri Finanzjarji u taħdem f’kooperazzjoni mill-qrib mal-awtoritajiet assoċjati magħha, l-Awtorità Bankarja Ewropea u l-Awtorità Ewropea tat-Titoli u s-Swieq, fi ħdan il-Kumitat Konġunt, u mal-Bord Ewropew dwar ir-Riskju Sistemiku,

                  E.

                  billi l-baġit ġenerali tal-Awtorità allokat għas-sena 2011 kien ta’ EUR 10 667 000,

                  F.

                  billi f’konformità mar-Regolament ta’ Fondazzjoni tagħha (6), 55 % tal-baġit tal-2011 ġie ffinanzjat minn kontribuzzjonijiet mill-Istati Membri u l-Assoċjazzjoni Ewropea għall-Kummerċ Ħieles (EFTA) u 45 % ġie ffinanzjat mill-baġit tal-Unjoni,

                  G.

                  billi, fi tmiem l-2011, l-Awtorità rreġistrat eżitu tal-baġit pożittiv ta’ EUR 2 804 969,81 (7), wara tnaqqis tad-differenzi fir-rata tal-kambju ekwivalenti għal EUR 2 437,59, li mbagħad ġie rrekordjat fil-kontijiet bħala obbligazzjoni fir-rigward tal-Kummissjoni,

         Il-ġestjoni baġitarja u finanzjarja

                  1.

                  Jieħu nota mir-Rapport tal-baġit (8) li l-kontribuzzjoni inizjali mill-Unjoni kienet ta’ EUR 4 267 000 għall-2011; jinnota li din kienet l-ewwel sena li fiha l-Awtorità bdiet l-attivitajiet tagħha;

                  2.

                  Jirrikonoxxi mill-kontijiet annwali li l-baġit ġenerali tal-Awtorità allokat għall-2011 ammonta għal EUR 10 667 000; jinnota wkoll li d-dħul baġitarju totali huwa ekwivalenti għal EUR 9 387 070,78 (li jinkludu EUR 5 120 035,36 li jirrapreżentaw 80 % tal-baġit tal-Istati Membri li ssarraf fl-2011);

                  3.

                  Ifakkar, mill-kontijiet annwali, li l-kontribuzzjoni allokata mill-awtoritajiet superviżorji nazzjonali kienet ta’ EUR 6 400 200, filwaqt li l-kontribuzzjoni li ssarfet effettivament kienet ta’ EUR 5 120 035,36; jistieden lill-Istati Membri jinformaw lill-awtorità ta’ kwittanza dwar ir-raġunijiet għalfejn il-kontribuzzjonijiet kienu limitati għal 80 % ta’ dak inizjalment previst; jistieden lill-Istati Membri jikkontribwixxu s-sehem sħiħ tagħhom fil-futur, meta l-Awtorità tkun kompletament stabbilita, peress li, jekk jonqsu milli jagħmlu dan, tista’ tiġi pperikolata l-kapaċità tagħha li twettaq b’mod xieraq il-kompiti assenjati lilha;

                  4.

                  Jinnota bi tħassib li d-dispożizzjonijiet tar-Regolament Finanzjarju mhumiex kompletament adattati għall-iskema ta’ finanzjament tal-Awtorità, peress li 55 % tal-baġit hu ffinanzjat minn kontribuzzjonijiet tal-Istati Memrbi u l-pajjiżi tal-EFTA; jemmen li din il-kwistjoni għandha tiġi indirizzata, l-aktar tard, matul ir-reviżjoni li jmiss tar-Regolament Finanzjarju fir-rigward tal-aġenziji, u jistieden lill-Kummissjoni tivvaluta din is-sitwazzjoni u tirrapporta dwarha lill-awtorità ta’ kwittanza;

                  5.

                  Jistieden lill-Kummissjoni tesplora l-għażliet kollha għal finanzjament ġdid sostenibbli għal żmien fit-tul tal-Awtorità li jissalvagwardja l-indipendenza tagħha fil-kuntest tar-rieżami li jmiss tax-xogħol u l-arranġamenti finanzjarji tal-aġenziji mill-Kummissjoni, li għandu jitressaq mhux aktar tard mit-2 ta’ Jannar 2014;

                  6.

                  Jistieden lill-Kummissjoni tevalwa l-possibiltà li tressaq proposta li tiżgura li l-baġits tat-tliet Awtoritajiet Superviżorji Ewropej (ASEs) ikunu ffinanzjati bis-sħiħ mill-baġit tal-Unjoni;

                  7.

                  Jinnota mill-kontijiet annwali li fl-2011 il-fokus ewlieni tal-awtorità kien it-twaqqif u t-tkomplija tal-estensjoni tagħha;

                  8.

                  Jenfasizza l-importanza li jitqabblu b’mod adegwat il-baġit allokat mal-impjiegi disponibbli fuq naħa, u l-kompiti fdati lill-Awtorità min-naħa l-oħra, peress li nuqqas ta’ tqabbil jista’ jirriżulta fi żbilanċ fil-persunal fir-rigward tar-reklutaġġ tal-persunal tal-Awtorità minn banda u l-involviment ta’ esperti nazzjonali mill-banda l-oħra; jesprimi t-tħassib tiegħu dwar il-fatt li l-Kummissjoni bidlet l-organigramma kif ġiet proposta mill-Awtorità, mingħajr ma indikat din il-bidla b’mod ċar; iħeġġeġ lill-Kummissjoni tkun totalment trasparenti f’din il-kwistjoni u kwistjonijiet oħra;

                  9.

                  Jinnota li t-tħassib li tqajjem fil-konklużjonijiet preliminari tal-valutazzjoni tal-IMF tas-settur finanzjarju ta’ Diċembru 2012 dwar l-Unjoni li fih ġie rakkomandat li jiżdiedu r-riżorsi u s-setgħat tal-ASEs biex ikunu jistgħu jissodisfaw b’suċċess il-mandati tagħhom, filwaqt li jsaħħu wkoll l-indipendenza operazzjonali tagħhom;

                  10.

                  Jagħraf mill-kontijiet annwali li fil-laqgħa ta’ inawgurazzjoni tal-Awtorità, fl-10 ta’ Jannar 2011, il-Bord Maniġerjali adotta u approva r-regoli finanzjarji prinċipali u r-Regolament Finanzjarju tal-Awtorità sabiex tkun tista’ teżerċita l-poteri tagħha bħala awtorità Ewropea;

         Sistema kontabilistika

                  11.

                  Jinnota mill-kontijiet annwali (9) li l-istruttura standard u ġenerali adottata mill-Awtorità fil-bidu tal-2011 kellha tiġi adattata skont il-bżonnijiet reali tagħha;

                  12.

                  Jinnota mill-kontijiet annwali li fid-19 ta’ April 2011, l-Awtorità introduċiet kontabilità bbażata fuq id-dovuti (ABAC), is-sistema kontabilistika użata mill-Kummissjoni għall-kontabilità baġitarja; jinnota wkoll li matul il-perjodu ta’ tranżizzjoni, mill-1 ta’ Jannar sad-19 ta’ April 2011, l-Awtorità użat għodda bbażata fuq il-programm Excel għall-kontabilità baġitarja tagħha u li, fil-mument ta’ tranżizzjoni, tfassal rapport b’impenji u pagamenti mniżżla fl-ABAC;

                  13.

                  Jieħu nota tal-fatt li l-pagamenti li saru qabel l-implimentazzjoni tal-ABAC huma riflessi biss fis-sistema ta’ tranżizzjoni u mhux fl-ABAC; jinnota li kull darba li rapport dwar il-konsum u l-eżekuzzjoni tal-baġit jiġi estratt mill-ABAC, issir aggregazzjoni manwali fi spreadsheet Excel sabiex tirrifletti bis-sħiħ il-baġit inizjali u l-konsum tal-impenji u l-pagamenti għas-sena finanzjarja kollha.

                  14.

                  Jirrikonoxxi mill-kontijiet annwali li, mill-2012 ‘il quddiem, it-tranżazzjonijiet finanzjarji kollha huma rappreżentati b’mod sħiħ fl-ABAC;

                  15.

                  Josserva mill-kontijiet annwali li, fir-rigward ta’ kontabilità ġenerali, l-Awtorità implimentat is-SAP fid-19 ta’ April 2011, sistema konnessa direttament mal-ABAC, li hija s-sistema użata mill-Kummissjoni; jinnota wkoll li, sa din id-data, l-Awtorità użat is-SAGE (10), is-sistema stabbilita mis-CEIOPS għall-kontabilità finanzjarja, u li, mid-19 ta’ April 2011, ġie stabbilit bilanċ ta’ tranżitu.

                  16.

                  Jinnota li, f’Settembru 2011, l-Awtorità stabbiliet is-sistema għar-reġistrazzjoni tal-assi tal-Kummissjoni (ABAC Assets) sabiex tkun tista’ tittraċċa fiżikament punti individwali tal-assi fissi (ABAC Assets hija integrata fis-sistema kontabilistika tal-Awtorità);

                  17.

                  Jilqa’ l-validazzjoni tas-sistema kontabilistika tal-Awtorità li saret mill-awditur estern Deloitte Consulting (11); jinnota li r-rieżami tas-sistema kontabilistika tal-Awtorità sar f’Ottubru 2012;

                  18.

                  Jirrikonoxxi mir-rapport ta’ Deloitte li abbażi tal-proċeduri għall-validazzjoni tal-konformità li saru, is-sistema kontabilistika tal-Awtorità hija, b’mod ġenerali, konformi mal-kriterji speċifikati mill-Kummissjoni (DĠ Baġit);

                  19.

                  Jinnota, mir-rapport ta’ Deloitte li ġew identifikati għadd ta’ oqsma ta’ titjib (relatati mal-fatt li d-drittijiet għall-aċċess bħala utent tal-ABAC mhumiex konformi mar-responsabbiltajiet attwali, mal-proċess ta’ ġestjoni għal aċċess bħala utent, u ma’ aspetti relatati ma’ taħriġ dwar l-ABAC), u se jiġu indirizzati mill-Awtorità fl-2013; jinnota, barra minn hekk, li dawk l-elementi ta’ titjib ma għandhomx impatt sinifikanti fuq il-konformità ġenerali nnotata;

         Eżekuzzjoni tal-baġit

                  20.

                  Jistabbilixxi mill-Kontijiet Annwali li l-Awtorità rreġistrat proporzjon tal-eżekuzzjoni tal-baġit ta’ 61.68 % għal impenji u ta’ 58.84 % għal pagamenti fi tmien l-2011;

                  21.

                  Jinnota li r-rata ta’ eżekuzzjoni tal-impenji għat-Titolu I (“Nefqa għall-Persunal”) kienet 92,79 % u tirrappreżenta l-mutur ewlieni tal-proporzjon ta’ eżekuzzjoni; jinnota, barra minn hekk, li l-persentaġġ għoli tal-eżekuzzjoni tal-baġit fit-Titolu I, b’mod partikolari fl-ewwel sena ta’ attivitajiet tal-Awtorità, jirrifletti r-rabta bejn it-talbiet tagħha għal persunal u l-objettivi tagħha, u jsaħħaħ il-każ għal talbiet għal persunal fl-2012 u fl-2013;

                  22.

                  Jieħu nota mill-kontijiet annwali li l-fattur ewlieni tal-proporzjon għoli tal-eżekuzzjoni tal-baġit kien l-implimentazzjoni sħiħa tal-organigramma fl-2011;

                  23.

                  Jirrikonoxxi mill-kontijiet annwali l-proporzjon baxx tal-eżekuzzjoni tal-impenji ta’ 60,41 % għat-Titolu II (“Nefqa amministrattiva”); jinnota li l-2011 kienet sena ta’ tranżizzjoni minn CEIOPS għall-Awtorità u sena ta’ tħejjija għal proċeduri u talbiet ġodda; jistieden lill-Awtorità tinforma lill-awtorità ta’ kwittanza dwar l-azzjonijiet li ħadet sabiex dan in-nuqqas jiġi indirizzat; jistieden lill-Awtorità tinforma lill-awtorità ta’ kwittanza dwar l-azzjonijiet li ħadet biex ittejjeb il-proporzjonijiet, peress li l-proporzjon baxx ta’ eżekuzzjoni jindika diffikultajiet fl-ippjanar u l-implimentazzjoni tal-baġit;

                  24.

                  Jinnota li skont l-Awtorità, huwa mistenni li jiġi pproċessat volum kbir ta’ traduzzjonijiet, regolamenti u proċeduri fil-lingwi uffiċjali kollha tal-Unjoni mill-2012 ‘il quddiem; jinnota, barra minn hekk, li l-Awtorità naqqset, fejn possibbli, l-ispiża għall-organizzazzjoni tal-laqgħat, b’mod partikolari dawk tal-Bord tas-Superviżuri u tal-Bord Maniġerjali, u li dan kien ukoll l-approċċ segwit fir-rigward tal-ispejjeż ta’ informazzjoni u ta’ pubblikazzjoni (ir-Rapport Annwali ta’ CEIOPS għall-2010 ġie ppubblikat biss fuq il-websajt tiegħu, sabiex jitnaqqsu spejjeż ulterjuri);

                  25.

                  Jinnota li skont l-Awtorità, il-proporzjon tal-eżekuzzjoni tal-impenji għat-Titolu II kien medju minħabba li l-idea tal-Awtorità kienet li jinstabu oqsma fejn l-ispejjeż jistgħu jitnaqqsu u din l-idea għelbet il-fatt li kien hemm riżorsi disponibbli;

                  26.

                  Jirrikonoxxi mill-kontijiet annwali l-proporzjon baxx ħafna tal-eżekuzzjoni tal-impenji ta’ 11.73 % għat-Titolu III (“Nefqa operazzjonali”); jistieden lill-Awtorità tinforma lill-awtorità ta’ kwittanza dwar l-azzjonijiet li ħadet biex ittejjeb dan il-proporzjon, peress li l-proporzjon baxx ta’ eżekuzzjoni jindika diffikultajiet fl-ippjanar u l-implimentazzjoni tal-baġit;

                  27.

                  Jinnota li, skont l-Awtorità, il-proporzjon tal-eżekuzzjoni tal-impenji għat-Titolu III, kien baxx ħafna, minħabba d-deċiżjoni li r-riżorsi allokati għall-proġetti tal-IT f’tali oqsma ewlenin ma jibdewx jintefqu, u lanqas ma jiġu trasferiti għas-sena sussegwenti, mingħajr deċiżjoni strateġika ċara mill-Bord tas-Superviżuri; jinnota, barra minn hekk, li f’Ottubru 2011, il-Bord tas-Superviżuri adotta r-Rapport tal-Awtorità dwar l-Ispeċifikazzjonijiet tad-Data, inkluż l-iskambju ta’ informazzjoni individwali għall-ħtiġijiet identifikati, u ta mandat lill-Kumitat għat-Teknoloġija tal-Informatika u d-Data (ITDC) biex jiżviluppa aktar ir-Rapport dwar l-Ispeċifikazzjonijiet tad-Data;

                  28.

                  Jirrikonoxxi, mill-kontijiet annwali, li l-ITDC għandu jibda jakkwista u jimplimenta s-sistemi tal-IT fi Frar 2012;

                  29.

                  Jinnota li, fl-2011, skont ir-Rapport Annwali tal-Awtorità (12), l-impenji ammontaw għal EUR 6 579 663 jew 62 % tal-baġit tal-2011, li minnhom EUR 6 276 158,59 tħallsu u EUR 303 504,79 ġew trasferiti awtomatikament għall-2012;

         Proceduri ta’ akkwist

                  30.

                  Jirrikonoxxi mill-Qorti tal-Awdituri li l-proċeduri ta’ akkwist awditjati ma kinux kompletament konsistenti mad-dispożizzjonijiet tar-Regolament Finanzjarju; jistieden lill-Awtorità tiżgura li l-kuntratti kollha ġodda jingħataw f’konformità sħiħa mar-regoli tal-akkwist tal-Unjoni;

                  31.

                  Jinnota li l-Awtorità rreklutat Uffiċjal għall-Akkwisti mill-1 ta’ Ġunju 2012 u li ġew stabbiliti flussi tax-xogħol għall-akkwist, il-membri tal-persunal irċevew sessjonijiet ta’ sensibilizzazzjoni u taħriġ relatati mar-regoli tal-Unjoni dwar l-akkwist, ġew żviluppati mudelli relatati mal-akkwist u l-proċeduri kollha għal offerti tniedu skont ir-regoli ta’ akkwist relevanti tal-Unjoni;

         Il-proċeduri ta’ reklutaġġ

                  32.

                  Jieħu nota li l-Awtorità ġabet il-proċeduri ta’ reklutaġġ tagħha konformi mar-rakkomandazzjonijiet tal-Qorti tal-Awdituri; jistieden lill-Awtorità tinforma lill-awtorità ta’ kwittanza dwar l-azzjonijiet ulterjuri li biħsiebha tieħu biex ittejjeb il-proċeduri ta’ reklutaġġ; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv kunsiderevoli; għalhekk jinkoraġġixxi lill-Kummissjoni tippermetti ċertu livell ta’ simplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

                  33.

                  Jinnota mill-kontijiet annwali (13) li s-sena 2011 kienet sena kruċjali għall-Awtorità biex twaqqaf u testendi t-tim tar-riżorsi umani bil-għan li tirrekluta b’mod adegwat persunal li jista’ jwettaq il-funzjonijiet u l-kompiti ġodda tagħha; jinnota li fil-31 ta’ Diċembru 2012, il-persunal tal-Awtorità kien jinkludi 46 aġent temporanju, sitt aġenti kuntrattwali u erba’ esperti nazzjonali ssekondati, li b’kollox jammontaw għal 56 aġent;

                  34.

                  Jirreferi, fir-rigward tal-kummenti l-oħra li jakkumpanjaw id-Deċizjoni tiegħu dwar il-kwittanza, li huma ta’ natura orizzjontali, għar-riżoluzzjoni tiegħu tas-17 ta’ April 2013 (14) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 104.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 331, 15.12.2010, p. 48.

         (5)  ĠU L 357, 31.12.2002, p. 72.

         (6)  ĠU L 331, 15.12.2010, p. 12, Artikolu 62(1).

         (7)  Kontijiet annwali 2011, p. 36.

         (8)  Rapport tal-baġit 2011, p. 2.

         (9)  Kontijiet annwali 2011, p. 31.

         (10)  SAGE hija sistema ta’ kontabilità mfassla skont il-ħtiġijiet tal-klijenti għal impriżi żgħar u ta’daqs medju, organizzazzjonijiet u istituzzjonijiet.

         (11)  Awtorità Bankarja Ewropea (ABE), Validazzjoni ta’ sistemi kontabilistiċi, 19.11.2012, Deloitte.

         (12)  Rapport annwali 2011, p. 38.

         (13)  Kontijiet annwali 2011, p. 47-48.

         (14)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali).


title: 2013/545/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima IV — Il-Qorti tal-Ġustizzja#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima IV — Il-Qorti tal-Ġustizzja

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/118

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima IV — Il-Qorti tal-Ġustizzja
   (2013/545/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2011 (1),

               —

               wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2011 (COM(2012) 436 — C7-0227/2012) (2),

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2011, flimkien mat-tweġibiet tal-istituzzjonijiet (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll dwar il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 164, 165 u 166 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Legali (A7-0090/2013),

               1.

               Jagħti l-kwittanza lir-Reġistratur tal-Qorti tal-Ġustizzja għall-implimentazzjoni tal-baġit tal-Qorti tal-Ġustizzja għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 68, 15.3.2011.

      (2)  ĠU C 348, 14.11.2012, p. 1.

      (3)  ĠU C 344, 12.11.2012, p. 1.

      (4)  ĠU C 348, 14.11.2012, p. 130.

      (5)  ĠU L 248, 16.9.2002, p. 1.

      (6)  ĠU L 298, 26.10.2012, p. 1.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima IV — Il-Qorti tal-Ġustizzja
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2011 (1),

                  —

                  wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2011 (COM(2012) 436 — C7-0227/2012) (2),

                  —

                  wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2011, flimkien mat-tweġibiet tal-istituzzjonijiet (3),

                  —

                  wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll dwar il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 164, 165 u 166 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Legali (A7-0090/2013),

                  1.

                  Jilqa’ l-fatt li fl-2011, il-Qorti tal-Ġustizzja tal-Unjoni Ewropea (‘il-Qorti tal-Ġustizzja’) kellha approprjazzjonijiet ta’ impenn li jammontaw għal EUR 335 904 453,30 (EUR 323 784 221,30 fl-2010) u li r-rata ta’ implimentazzjoni tal-approprjazzjonijiet għat-Taqsima IV – Il-Qorti tal-Ġustizzja, baqgħet għolja ħafna fl-2011 (aktar minn 98 % b’kollox u saħansitra ogħla minn 99 % għall-approprjazzjonijiet f’Titolu 2); jenfasizza li r-rata ta’ implimentazzjoni setgħet laħqet 99 % li kieku l-Kunsill ma rrifjutax li jsegwi l-aġġustament għas-salarji propost mill-Kummissjoni (+ 1,7 % ddatat b’lura għall-1 ta’ Lulju 2011);

                  2.

                  Jenfasizza li l-baġit tal-Qorti tal-Ġustizzja huwa purament amministrattiv, b’nefqa ta’ 75 % fuq il-persuni li jaħdmu fl-istituzzjoni u ta’ 25 % għall-bini, l-għamara, it-tagħmir u nfiq operattiv varju;

                  3.

                  Jinnota b’sodisfazzjon li fir-rapport annwali tagħha għall-2011, il-Qorti tal-Awdituri osservat li ma ġiet identifikata l-ebda dgħufija sinifikanti fir-rigward tat-temi awditjati relatati mar-riżorsi umani u l-proċeduri ta’ akkwist għall-Qorti tal-Ġustizzja;

                  4.

                  Jilqa’ l-fatt li abbażi tal-ħidma ta’ awditjar tagħha, il-Qorti tal-Awdituri kkonkludiet li l-pagamenti globali għas-sena li ntemmet fil-31 ta’ Diċembru 2011 għal nefqa amministrattiva u ta’ tip ieħor tal-istituzzjonijiet u tal-korpi kienu ħielsa minn żbalji materjali;

                  5.

                  Jesprimi t-tħassib tiegħu dwar il-fatt li l-ammont ta’ kawżi pendenti fil-Qorti Ġenerali kien għadu għoli ħafna fl-2011 (jiġifieri 1 300 kawża pendenti fl-2010 u 1 308 kawża pendenti fl-2011); jenfasizza l-importanza tal-amministrazzjoni rapida tal-ġustizzja għall-operat mingħajr problemi mhux biss tal-istituzzjonijiet, iżda wkoll tal-ekonomija, peress li żżid iċ-ċertezza legali;

                  6.

                  Iħeġġeġ lill-Qorti tal-Ġustizzja teżamina liema tip ta’ tibdil organizzattiv jista’ jwassal għal tnaqqis fin-numru ta’ kawżi pendenti u jemmen ukoll li l-Qorti Ġenerali teħtieġ tisħiħ fir-riżorsi umani; huwa tal-fehma li l-proposta għall-ħolqien ta’ ħatriet addizzjonali għal imħallfin fil-Qorti Ġenerali, li għadha qed tiġi eżaminata fil-Kunsill, tista’ tikkontribwixxi sabiex timmodera dik it-tendenza; jistieden lill-Qorti Ġenerali tivvaluta jekk hemmx proposti addizzjonali mhux relatati mar-riżorsi umani sabiex din it-tendenza titreġġa’ lura;

                  7.

                  Jindika li l-istatistika dwar l-attività tal-Qorti tal-Ġustizzja fl-2011 turi, b’mod ġenerali, ħtieġa ta’ titjib fl-effiċjenza f’dak li huwa t-tul tal-proċedimenti: jinnota li fir-rigward ta’ dak li jikkonċerna d-deċiżjonijiet preliminari, il-perjodu medju li jittieħed sabiex tiġi ttrattata kawża huwa ta’ 16,4 xhur, meta mqabbel maċ-ċifra għall-2010 (16-il xahar); jinnota li l-medja ta’ żmien li jittieħed sabiex jiġu ttrattati azzjonijiet diretti u appelli fl-2011 kien ta’ 20,2 xhur u 15,4 xhur rispettivament (meta mqabbel ma’ 16,7 xhur u 14,3 xhur fl-2010);

                  8.

                  Jinnota li t-Tribunal għas-Servizz Pubbliku f’dawn l-aħħar snin irreġistra evoluzzjoni kostanti ta’ kawżi ġodda u konklużi (jiġifieri 139 kawża ġdida fl-2010 meta mqabbel ma’ 159 kawża fl-2011, kif ukoll 129 kawża konklużi fl-2010 u 166 fl-2011);

                  9.

                  Jinnota li l-Qorti tal-Ġustizzja kkonkludiet 550 kawża fl-2011, żieda notevoli meta mqabbla mas-sena preċedenti (522 kawża konklużi fl-2010), u li minn dawk il-kawżi, 370 ġew konklużi b’sentenza u 180 wasslu għal digriet;

                  10.

                  Jilqa’ l-applikazzjoni e-Curia, li saret operattiva f’Novembru 2011 u li tippermetti d-depożitu u n-notifika ta’ dokumenti proċedurali b’mod elettroniku; jinnota b’sodisfazzjon li din l-applikazzjoni wasslet, safejn għandha x’taqsam il-Qorti tal-Ġustizzja, għal tnaqqis ta’ 25 % fl-użu tal-karti bejn l-2011 u l-2012 u ffrankar ta’ EUR 150 000;

                  11.

                  Jenfasizza li l-applikazzjoni e-Curia għandha tippermetti, maż-żmien, l-eliminazzjoni ta’ proporzjon kbir ta’ skambji ta’ korrispondenza u tal-iskenjar tad-dokumenti li jaslu u li jintbagħtu, u tippermetti l-ottimizzazzjoni tal-flussi tax-xogħol interni; jitlob lill-Kumitat tal-Parlament għall-Kontroll tal-Baġit jagħti deskrizzjoni preċiża tal-ispejjeż relatati mal-ħolqien, iż-żamma u l-aġġornament tal-applikazzjoni e-Curia;

                  12.

                  Jitlob li jkun infurmat dwar il-miżuri meħuda sabiex jissolvew ħsarat fl-informatika li jistgħu jaffettwaw il-prestazzjoni ta’ e-Curia;

                  13.

                  Iqis bħala fatt pożittiv ħafna li sal-aħħar tal-2012, 14-il Stat Membru, żewġ pajjiżi tal-Assoċjazzjoni Ewropea tal-Kummerċ Ħieles u ħames istituzzjonijiet Ewropej (b’mod partikolari l-Parlament, il-Kunsill u l-Kummissjoni) kienu utenti attivi ta’ e-Curia;

                  14.

                  Jilqa’ l-iżvilupp u t-titjib tas-sistema ta’ ġestjoni integrata SAP li twaqqfet fl-2008 fuq bażi interistituzzjonali mill-Kunsill, il-Qorti tal-Awdituri u l-Qorti tal-Ġustizzja, u li tikkostitwixxi strument essenzjali għall-ipproċessar tat-tranżazzjonijiet finanzjarji u baġitarji kollha tal-Qorti tal-Ġustizzja; iqis għaldaqstant li huwa importanti li jkun żgurat it-tħaddim mingħajr problemi tas-SAP;

                  15.

                  Jappoġġa l-inizjattiva meħuda mill-Qorti ta’ Ġustizzja għar-riforma tal-Istatut u tar-Regoli ta’ Proċedura tagħha fid-dawl tal-isfidi li qed taffronta b’rabta maż-żieda fin-numru ta’ kawżi; jinnota li bosta tibdiliet miftiehma mil-leġiżlaturi diġà daħlu fis-seħħ jew qegħdin jiġu implimentati; jittama li fl-2013 jiġu adottati miżuri strutturali urġenti ulterjuri li jippermettu b’mod partikolari l-ħatra ta’ mħallfin addizzjonali fil-Qorti Ġenerali;

                  16.

                  Jinnota b’sodisfazzjon il-ħolqien ta’ għodda ta’ tiftix ġdida sabiex tiġi kkonsultata l-ġurisprudenza u d-disponibilità onlajn tal-katalogu tal-librerija tal-Qorti tal-Ġustizzja, bil-ħsieb li ċ-ċittadini jersqu eqreb lejn il-Qorti tal-Ġustizzja bħala istituzzjoni tal-Unjoni;

                  17.

                  Jieħu nota tal-modifika fl-istruttura amministrattiva tal-Qorti tal-Ġustizzja bil-ħolqien ta’ Direttorat tal-Protokoll u l-Informazzjoni; jistenna li r-rapport annwali tal-attività tal-2012 jagħti deskrizzjoni dettaljata tal-benefiċċji li ġabet magħha din il-bidla fil-prestazzjoni tal-Qorti tal-Ġustizzja;

                  18.

                  Iqis l-impenn tal-Qorti tal-Ġustizzja li jkollha kollezzjoni ta’ opri tal-arti li jirrappreżentaw il-wirt artistiku tal-Unjoni bħala proġett ambizzjuż li jeħtieġ riżorsi speċjalizzati; jistieden lill-Qorti tal-Ġustizzja tispjega kif dan il-proġett jabbina mal-attivitajiet tradizzjonali tal-Qorti tal-Ġustizzja; jieħu nota li fl-2012, il-Qorti tal-Ġustizzja ħallset EUR 7 500 għall-assigurazzjoni ta’ kollezzjoni b’valur ta’ EUR 2 400 000;

                  19.

                  Jilqa’ l-fatt li l-Qorti tal-Ġustizzja ppermettiet lil 5 % tal-interpreti permanenti tagħha jżidu lingwa ta’ ħidma oħra mat-taħlita ta’ lingwi tagħhom fl-2011; jenfasizza li dan kien possibbli permezz ta’ taħriġ intensiv fil-lingwi;

                  20.

                  Jinnota li n-numru ta’ seduti u laqgħat oħra bis-servizz ta’ interpretazzjoni kompla jiżdied fl-2011, fatt attribwit l-aktar għat-tkabbir u d-dħul fis-seħħ tat-Trattat ta’ Lisbona;

                  21.

                  Jirrikonoxxi li l-kooperazzjoni interistituzzjonali fir-rigward tar-reklutaġġ ta’ interpreti tirrappreżenta ffrankar kunsiderevoli għall-Qorti tal-Ġustizzja;

                  22.

                  Jieħu nota tal-attivitajiet il-ġodda fl-2011 tad-Direttorat Ġenerali għall-Infrastruttura u jitlob lill-Qorti tal-Ġustizzja tagħti aktar informazzjoni lill-Kumitat tal-Parlament għall-Kontroll tal-Baġit dwar il-proġett ta’ kostruzzjoni għall-ħames estensjoni tal-bini tal-Qorti tal-Ġustizzja;

                  23.

                  Jilqa’ l-fatt li l-Qorti tal-Ġustizzja ħejjiet rapport annwali tal-attività daqshekk komplut u dettaljat u inkludiet fih informazzjoni dettaljata dwar il-ġestjoni tagħha tar-riżorsi umani, kif mitlub mill-Parlament.

         (1)  ĠU L 68, 15.3.2011.

         (2)  ĠU C 348, 14.11.2012, p. 1.

         (3)  ĠU C 344, 12.11.2012, p. 1.

         (4)  ĠU C 348, 14.11.2012, p. 130.

         (5)  ĠU L 248, 16.9.2002, p. 1.

         (6)  ĠU L 298, 26.10.2012, p. 1.